SKRIFTLIG FORESPØRGSEL E-3499/01

af Bart Staes (Verts/ALE) til Kommissionen

(8. januar 2002)

Om: Konsekvenserne af de afbrudte forhandlinger med Marokko om en fiskeriaftale

I marts 2001 blev forhandlingerne om en fiskeriaftale mellem EU og Marokko afbrudt. EU ydede derefter støtte til spanske fiskere. Den sydspanske by Barbate er et typisk eksempel: her bor nemlig 4000 berørte fiskere. Indtil udgangen af 2001 får disse hver 900 EUR i støtte fra EU. Det er blevet hævdet, at investering i turisme kunne være en løsning på problemerne. I pressen er der beretninger om voksende racisme over for marokkanske medborgere. Samtidig skulle nogle tidligere fiskere nu anvende deres både til transport af narkotika.

1. Hvor mange af de berørte 4 000 fiskere har nu fundet et andet arbejde?

2. Har Kommissionen også foretaget strukturelle investeringer i turisme?

3. Er Kommissionen bekendt med en voksende racisme i området?

4. Er Kommissionen bekendt med et øget antal narkotikatransaktioner i området? Står arbejdsløse fiskere bag om disse?

5. Har Kommissionen til hensigt på ny at indlede drøftelser med Marokko med henblik på at forbedre forholdene i Sydspanien?

Svar afgivet på Kommissionens vegne af Franz Fischler

(12. februar 2002)

Ifølge de oplysninger, som Kommissionen råder over, er det antal fiskere i Barbate, der berøres af den manglende videreførelse af fiskeriaftalen med Marokko, ikke 4 000, men derimod 649. Kommissionen er på nuværende tidspunkt ikke i stand til at sige, hvor mange af disse fiskere, der igen har fået arbejde.

Da Kommissionen er klar over, at et betydeligt antal fiskere ikke kan få ny hyre, har den foreslået særlige omstillingsforanstaltninger ud over den støtte, der er hjemlet i allerede gældende EF-lovgivning. Disse særlige foranstaltninger, der indebærer en væsentlig forhøjelse af de præmier, der ydes ved fiskernes omstilling til andre erhverv, blev vedtaget af Rådet den 18. december 2001. Endvidere nyder fiskeriafhængige kystområder såsom Barbate godt af økonomisk fællesskabsstøtte til socioøkonomisk diversificering inden for rammerne af strukturfondenes mål 1-programmer.

Hvad angår gennemførelsen af strukturelle investeringer inden for turisme, minder Kommissionen om, at i henhold til Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1) har de enkelte medlemsstater alene ansvaret for at udvælge de individuelle projekter, der medfinansieres inden for hvert strukturfondsprogram.

Kommissionen har ikke modtaget nogen oplysning om stigende racisme i regionen. Den har heller ikke kendskab til, at der skulle være en stigende narkotikahandel i regionen, eller at arbejdsløse fiskere skulle være impliceret.

Hvad angår muligheden af at indlede nye drøftelser med Marokko, minder Kommissionen om, at Rådet på sit møde den 24. april 2001 havde konkluderet, at det ikke var muligt at nå frem til en gensidigt fordelagtig aftale mellem Fællesskabet og Marokko inden for fiskerisektoren.

Siden da har Kommissionen ikke modtaget noget formelt eller uformelt tilbud fra de marokkanske myndigheder om de fremtidige forbindelser på fiskeriområdet. Hvis de marokkanske myndigheder imidlertid skulle tage skridt hertil, vil Kommissionen hurtigt gennemgå det pågældende tilbud med interesse for i givet fald at anmode Rådet om et mandat til at genåbne forhandlingerne med Marokko.

(1) EFT L 161 af 26.6.1999.